  Виталий Пронин Кызьы одӥг манетэз вить кароно Заводын та вакытэ 4 сюрс пала адями тырше, шоро-куспо уждунзы 35 сюрс манетлэсь ортче.Кун Кенешлэн президиумезлэн кенешез Сарапул городын ортчиз. Эскеремын Удмуртиысь промышленной политика сярысь закон.АзинсконСарапулэ люкаськемъёс нырысь ик тодматскизы электрогенератор лэсьтонъя заводэн. Историысь чуръёсты тодэ ваёно ке, та завод кылдэмын тужгес секыт вакытэ - 1942-тӥ арын. Быдӟым ож вакытэ заводын лэсьтӥзы ПЕ-2 бомбардировщиклы 10 сюрслэсь ятыр генераторъёс. Со дырысен, МиГ, СУ, ЯК, АН самолётъёслы светотехника дасям сяна, Сарапулын вертолётъёслы, ракетной но зенитно-ракетной комплексъёслы нимысьтыз агрегатъёс потто.- Ужамы выль амалъёсты пыӵатыны тыршиськомы, - шуиз заводлэн валтӥсь директорез, Кун Кенешысь депутат Сергей Мусинов. - Тужгес секыт йӧтӥз 2007-тӥ-2008-тӥ аръёсы, куашкан калэ вуэм предприятие та вакытэ выльысь пыд вылаз султыны быгатӥз. Туэ 3 толэзь куспын гинэ предприятилэн барышез 232 миллион манетлэсь ортчиз, кылем арын та вакытэн ӵошатыса, со 1,6 поллы уногес. Валамон, ваньмыз со спецтехникалы заказъёс чотын.Заводын та вакытэ 4 сюрс пала адями тырше, шоро-куспо уждунзы 35 сюрс манетлэсь ортче, 1-тӥ июльысен 2-3 сюрс манетлы йылыны кулэ, шуиз кивалтӥсь. Сарапулысь электрогенератор поттонъя завод та вакытэ пыриське Россиысь «Луна-Глоб» программае. Озьыен, Сарапулын лэсьтэм генераторъёслы кулэяськон йылоз. Программае пыриськыса, завод туэ чаклаз вал 5 миллиард 460 миллион манет тыр ваньбур поттыны, но кивалтӥсь оске, ар йылпумъяськытозь, лыдпус 7 миллиард манетлэсь ортчоз шуыса. Угось завод одӥгез ӟечез луэ инвестициосты кыскон ласянь.Удмуртиысь промышленностьлэн азинскемез Россиысь мукет улосъёслы но адӟем карымон луэ. Асьме шаерлы азинлык басьтыны юрттӥз ог дас ар талэсь азьло промышленность сярысь кутэм закон. Кызьы ивортӥз Удмуртиысь промышленностья но вуз каронъя министр Олег Радионов, промышленностез азинтонъя кема возьмам закон 30-тӥ июньысен Россиын но улонэ пыӵаны кутскиз. Таӵе документ шаерысьтымы промышленной заводъёслы умойгес ужаны луонлыкъёс кылдытоз, со понна Удмуртиысь законэ куд-ог воштонъёс пыртоно.- Выльдонъёсты законэ пыртыку, лыдэ басьтоно шаерлэсь но луонлыкъёссэ, - шуиз Кун Кенешлэн Тӧроез Владимир Невоструев. - Экономикае одӥг манет поныса, азьланяз 5 манет басьтыны быгатысалмы ке, шаермы ӟеч азинскысал.Промышленной политика сярысь законэз эскерыку, егит кадръёсты дасян сярысь кылпум потӥз. Та вакытэ шаерысьтымы предприятиосы 3 сюрс 500 пала ужась киос кулэ. Жаляса верано, тросэз егитъёс, институтъёсты йылпумъяса но, профессизыя уже интыяськыны уг быгато. Соосты предприятиосы кутон вылысь нимысьтыз дышетоно на. Мукет улосъёсын, пе, та ласянь умойгес, отын пилотной проектъёс ужало, соос чотын егитъёсты дышетонлы предприятиос коньдонзэс шыръяны быгато.Валентина ЕМЕЛЬЯНОВА  